送宋構成之運判赴闕
作者：馮山
朝代：宋

paragraphs: 曾留先帝紫宸班，高議雍容數刻間。
使節光華金口賜，鄉枌歌舞繡衣還。
鑪錘應手皆良法，斤斧投虛輙大姦。
坐席賢勞殊未暖，歸軺嚴召遽難攀。
豪曹自是青雲器，騏驥應無白日閒。
蘇孺故人聊養拙，君公行部每開顔。
新知邂逅情猶在，遠别逡巡涕欲潸。
人事去來寧可問，試看莊叟道中環。